The Masters Tournament

The Masters Tournament er en av de fire store turneringene i profesjonell golf for herrer. Den arrangeres hvert år i april og spilles alltid på Augusta National Golf Club, som er en privat golfklubb i Augusta i den amerikanske delstaten Georgia. Turneringen ble startet i 1934 av blant andre Bobby Jones, som designet Augusta National sammen med banearkitekten Alister MacKenzie. The Masters har offisiell status både på PGA-touren og Europatouren.

Vinnerens privilegier

På linje med de andre major-turneringene får vinneren av The Masters flere privilegier som gjør karrieren tryggere. Vinneren blir automatisk invitert til å spille i de andre major-turneringene (US Open, British Open og PGA-mesterskapet) de neste fem årene, og får invitasjon på livstid til The Masters. Han får også fem års spillerett på PGA-touren, og invitasjon til The Players Championship i fem år.

Vinneren av The Masters mottar en stor del av premiepotten (i 2008 var førsteprisen 1 350 000 dollar av potten på syv millioner dollar). Vinnertrofeet er en modell av klubbhuset på Augusta, laget i England av over 900 forskjellige sølvstykker. Trofeet har fast plass i klubbhuset, og vinneren får med seg en nøyaktig kopi i sterlingsølv, samt en gullmedalje.

I tillegg mottar vinneren en karakteristisk grønn blazer som er svært ettertraktet blant profesjonelle golfere. Den grønne blazeren er egentlig den offisielle klubbjakken for medlemmer av Augusta National; vinneren av The Masters blir æresmedlem i klubben. Vinneren får bære den grønne blazeren utenfor klubbområdet i ett år; andre medlemmer må henge av seg jakken når de forlater området.

En annen kuriositet, innført av Ben Hogan i 1952, er at vinneren av turneringen det foregående år får velge menyen på den prestisjefylte banketten Champions' Dinner som avholdes på tirsdagen før turneringen hvert år, der kun tidligere Masters-vinnere og noen få spesielt inviterte gjester får delta. På banketten må vinneren skjenke en av de køllene han spilte med i turneringen til klubbens museum.

Banen

Mens de tre andre major-turneringene avholdes på forskjellige baner hvert år, har The Masters vært spilt på Augusta helt siden starten i 1934. For å holde følge med den teknologiske utviklingen innen golfutstyr, som har medført at spillerne slår stadig lenger og rettere, er banen blitt modifisert en rekke ganger for fortsatt å kunne by spillerne på store utfordringer. Blant annet ble gresset på greenene endret fra Bermuda- til fioringress i 1981. Men andre endringer har vært betydelig mer kontroversielle enn denne.

I 1999 introduserte man en såkalt «second cut», en mellomting mellom fairway og rough med cirka fire centimeter langt gress. Denne ble plassert på steder der det tidligere hadde vært gunstig for spillerne å legge utslaget, slik at de nå måtte søke å plassere disse på andre og vanskeligere steder på de allerede svært trange fairwayene. Det ble følgelig vanskeligere å nå inn på greenen på ideelt antall slag.

En annen viktig endring er den økte trevegetasjonen rundt hullene. Særlig i områdene mellom utslagsstedet og fairway har man enten latt trærne vokse seg tette og store, eller man har plantet nye. Spillerne er derfor blitt avhengig av å måtte slå svært presise utslag for å passere gjennom de trange «nåløyene» som leder ut til fairwayen.

Videre er hullene blitt forlenget en rekke ganger. I 2002 ble banens totale lengde øket med nærmere 300 meter, og foran turneringen i 2006 ble seks av hullene forlenget med til sammen 142 meter. Disse endringene ble møtt med en del kritikk, som gikk på at banens etter hvert ekstreme lengde ville favorisere langtslående spillere som Tiger Woods, mens vinnermulighetene til dem som ikke evner å slå like langt ble svekket.

Vinnere
ÅrVinnerLandScore 2025   Rory McIlroy     277¹ 2024  Scottie Scheffler        277 2023   Jon Rahm    276 2022 Scottie Scheffler    278 2021 Hideki Matsuyama    278 2020 Dustin Johnson    268 2019  Tiger Woods    275 2018  Patrick Reed    273 2017  Sergio García    279¹ 2016  Danny Willett    283 2015  Jordan Spieth    270 2014  Bubba Watson    280  2013  Adam Scott    279¹ 2012  Bubba Watson    278¹ 2011  Charl Schwartzel    274 2010  Phil Mickelson   272 2009  Ángel Cabrera   276¹ 2008  Trevor Immelman    280 2007  Zach Johnson    289 2006  Phil Mickelson    281 2005  Tiger Woods    276¹ 2004  Phil Mickelson    279 2003  Mike Weir    281¹ 2002  Tiger Woods    276 2001  Tiger Woods    272 2000  Vijay Singh    278 1999  José María Olazábal    280 1998  Mark O'Meara    279 1997  Tiger Woods    270 1996  Nick Faldo    276 1995  Ben Crenshaw    274 1994  José María Olazábal    279 1993  Bernhard Langer    277 1992  Fred Couples    275 1991  Ian Woosnam    277 1990  Nick Faldo    278¹ 1989  Nick Faldo    283¹ 1988  Sandy Lyle    281 1987  Larry Mize    285¹ 1986  Jack Nicklaus    279 1985  Bernhard Langer    282 1984  Ben Crenshaw    277 1983  Seve Ballesteros    280 1982  Craig Stadler    284¹ 1981  Tom Watson    280 1980  Seve Ballesteros    275 1979  Fuzzy Zoeller    280¹ 1978  Gary Player    277 1977  Tom Watson    276 1976  Raymond Floyd    271 1975  Jack Nicklaus    276 1974  Gary Player    278 1973  Tommy Aaron    283 1972  Jack Nicklaus    286 1971  Charles Coody    279 1970  Billy Casper    279¹ 1969  George Archer    281 1968  Bob Goalby    277 1967  Gay Brewer    280 1966  Jack Nicklaus    288¹ 1965  Jack Nicklaus    271 1964  Arnold Palmer    276 1963  Jack Nicklaus    286 1962  Arnold Palmer    280¹ 1961  Gary Player    280 1960  Arnold Palmer    282 1959  Art Wall jr.    284 1958  Arnold Palmer    284 1957  Doug Ford    283 1956  Jack Burke jr.    289 1955  Cary Middlecoff    279 1954  Sam Snead    289 1953  Ben Hogan    274 1952  Sam Snead    286 1951  Ben Hogan    280 1950  Jimmy Demaret    283 1949  Sam Snead    282 1948  Claude Harmon    279 1947  Jimmy Demaret    281 1946  Herman Keiser    282 Ingen mesterskap 1943–1945 1942  Byron Nelson    280¹ 1941  Craig Wood    280 1940  Jimmy Demaret    280 1939  Ralph Guldahl    279 1938  Henry Picard    285 1937  Byron Nelson    283 1936  Horton Smith    285 1935  Gene Sarazen    282¹ 1934  Horton Smith    284

¹ Seier etter playoff

Spillere som har vunnet flere ganger
6 ganger: Jack Nicklaus
5 ganger: Tiger Woods
4 ganger: Arnold Palmer 
3 ganger: Jimmy Demaret, Phil Mickelson, Sam Snead, Gary Player, Nick Faldo
2 ganger: Horton Smith, Byron Nelson, Ben Hogan, Tom Watson, Seve Ballesteros, Bernhard Langer, Ben Crenshaw, José María Olazábal, Bubba Watson, Scottie Scheffler

Beste amatør
Syv spillere har vært beste amatør og seinere vunnet turneringen som profesjonell:
1946 Cary Middlecoff (1955)
1960 Jack Nicklaus (1963, 1965, 1966, 1972, 1975, 1986)
1972, 1973 Ben Crenshaw (1984, 1995)
1991 Phil Mickelson (2004, 2006, 2010)
1995 Tiger Woods (1997, 2001, 2002, 2005, 2019)
1999 Sergio Garcia (2017)
2011 Hideki Matsuyama (2021)

I 2019 ble den første nordmannen som deltok i Masters, Viktor Hovland, beste amatør og tildelt The Silver Cup etter en delt 32. plass 3 slag under par.

Se også
 Liste over golfspillere med flest major-seire

Eksterne lenker

 Profil på GolfWeb.com

Kategori:Golfturneringer i USA
Kategori:Sport i Georgia (USA)
Kategori:Repeterende arrangementer etablert i 1934
Kategori:1934 i USA